text:
 5.2.2016
 BG
 Официален вестник на Европейския съюз
 L 30/12
 РЕГЛАМЕНТ ЗА ИЗПЪЛНЕНИЕ (ЕС) 2016/147 НА КОМИСИЯТА
 от 4 февруари 2016 година
 за подновяване на одобрението на активното вещество ипроваликарб в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) No 540/2011
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 от него,
 като има предвид, че:
 (1)
 Срокът на одобрението на активното вещество ипроваликарб, включено в част А от приложението към Регламент за изпълнение (ЕС) No 540/2011 на Комисията (2), изтича на 30 юни 2016 г.
 (2)
 В съответствие с член 4 от Регламент (ЕС) No 1141/2010 на Комисията (3) и в предвидения в същия член срок бе подадено заявление за подновяване на включването на ипроваликарб в приложение I към Директива 91/414/ЕИО на Съвета (4).
 (3)
 Заявителят представи допълнителните досиета, изисквани съгласно член 9 от Регламент (ЕС) No 1141/2010. Докладващата държава членка счете заявлението за пълно.
 (4)
 Докладващата държава членка подготви доклад за оценка във връзка с подновяването, като се консултира със съдокладващата държава членка, и на 2 септември 2013 г. го предостави на Европейския орган по безопасност на храните (наричан по-долу „Органът“) и на Комисията.
 (5)
 Органът изпрати доклада за оценка във връзка с подновяването на заявителя и на държавите членки за коментар и препрати получените коментари на Комисията. Освен това Органът направи обществено достъпно допълнителното обобщено досие.
 (6)
 На 14 април 2015 г. (5) Органът предаде на Комисията заключението си относно това дали може да се очаква ипроваликарб да отговаря на критериите за одобряване, предвидени в член 4 от Регламент (ЕО) No 1107/2009. На 8 октомври 2015 г. Комисията представи проекта на доклад за преглед относно ипроваликарб на Постоянния комитет по растенията, животните, храните и фуражите.
 (7)
 Бе установено, че предвидените в член 4 от Регламент (ЕО) No 1107/2009 критерии за одобрение са изпълнени по отношение на един или повече представителни видове употреба на най-малко един продукт за растителна защита, съдържащ активното вещество. Поради това посочените критерии за одобряване се считат за изпълнени.
 (8)
 Следователно е целесъобразно да се поднови одобрението за ипроваликарб.
 (9)
 В съответствие с член 14, параграф 1 от Регламент (ЕО) No 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия. Целесъобразно е по-конкретно да се изиска допълнителна потвърждаваща информация.
 (10)
 Оценката на риска, свързана с подновяването на одобрението на ипроваликарб, се основава на ограничен брой представителни видове употреба, които обаче не ограничават видовете употреба, за които продуктите за растителна защита, съдържащи ипроваликарб, могат да бъдат разрешени. Поради това е целесъобразно да отпадне ограничението за видовете употреба като


text:
фунгицид. В съответствие с член 20, параграф 3 от Регламент (ЕО) No 1107/2009 във връзка с член 13, параграф 4 от него приложението към Регламент за изпълнение (ЕС) No 540/2011 следва да бъде съответно изменено.
 (11)
 С Регламент за изпълнение (ЕС) 2015/1885 на Комисията (6) срокът на одобрението за ипроваликарб бе удължен, за да се даде възможност процедурата по подновяване да приключи, преди срокът на одобрението да изтече. Като се има предвид обаче, че решение за подновяване на одобрението бе взето преди този удължен срок, настоящият регламент се прилага от 1 април 2016 г.
 (12)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Подновяване на одобрението на активното вещество
 Одобрението на активното вещество ипроваликарб, посочено в приложение I, се подновява при предвидените в същото приложение условия.
 Член 2
 Изменения на Регламент за изпълнение (ЕС) No 540/2011
 Приложението към Регламент за изпълнение (ЕС) No 540/2011 се изменя в съответствие с приложение II към настоящия регламент.
 Член 3
 Влизане в сила и начална дата на прилагане
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 1 април 2016 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 4 февруари 2016 година.
 За Комисията
 Председател
 Jean-Claude JUNCKER
 (1) ОВ L 309, 24.11.2009 г., стр. 1.
 (2) Регламент за изпълнение (ЕС) No 540/2011 на Комисията от 25 май 2011 г. за прилагане на Регламент (ЕО) No 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
 (3) Регламент (ЕС) No 1141/2010 на Комисията от 7 декември 2010 г. за установяване на процедурата за подновяване на включването на втора група активни вещества в приложение I към Директива 91/414/ЕИО на Съвета и за съставяне на списък на тези вещества (ОВ L 322, 8.12.2010 г., стр. 10).
 (4) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
 (5) EFSA Journal (Бюлетин на ЕОБХ) 2015;13(3):4060. Достъпен на следния интернет адрес: www.efsa.europa.eu.
 (6) Регламент за изпълнение (ЕС) 2015/1885 на Комисията от 20 октомври 2015 г. за изменение на Регламент за изпълнение (ЕС) No 540/2011 по отношение на удължаването на срока на одобренията на активните вещества 2,4-D, ацибензолар-S-метил, амитрол, бентазон, цихалофоп бутил, дикват, есфенвалерат, фамоксадон, флумиоксазин, DPX KE 459 (флупирсулфурон-метил), глифозат, ипроваликарб, изопротурон, ламбда-цихалотрин, металаксил-М, метсулфурон-метил, пиколинафен, просулфурон, пиметрозин, пирафлуфен-етил, тиабендазол, тифенсулфурон-метил и триасулфурон (ОВ L 276, 21.10.2015 г., стр. 48).
 ПРИЛОЖЕНИЕ I
 Популярно наименование, идентификационни номера
 Наименование по IUPAC
 Чистота (2)
 Дата на одобрението
 Изтичане срока на одобрението
 Специфични разпоредби
 Ипроваликарб
 CAS No 140923-17-7
 CIPAC No 620
 изопропил [(1S)-2-метил-1-{[(1RS)-1-p-толилетил]карбамоил}пропил]карбамат
 ≥ 950 g/kg
 Онечиствания:
 Толуен: не повече от 3 g/kg
 1 април 2016 г.
 31 март 2031 г.
 За прилагането на единните принципи, посочени в член 29, параграф 6 от Регламент

type: legislation

jurisdiction: EU


text:
(ЕО) No 1107/2009, се вземат под внимание заключенията от доклада за преразглеждане на ипроваликарб, и по-специално допълнения I и II към него.
 При тази цялостна оценка държавите членки обръщат особено внимание на:
 —
 опазването на подпочвените води от почвения метаболит PMPA (1), когато активното вещество се прилага в региони с видове почва с ниско съдържание на глина,
 —
 безопасността на операторите и на работниците,
 —
 опазването на водните организми, когато се използват препарати, съдържащи други активни вещества.
 Когато е целесъобразно, условията за употреба включват мерки за ограничаване на риска.
 Заявителят предоставя на Комисията, държавите членки и Органа потвърждаваща информация по отношение на генотоксичния потенциал на почвения метаболит РМРА. Тази информация се предоставя не по-късно от 30 септември 2016 г.
 (1) p-метил-фенетиламин.
 (2) Допълнителни подробности за идентичността и спецификацията на активното вещество са предоставени в доклада за преразглеждане.
 ПРИЛОЖЕНИЕ II
 Приложението към Регламент за изпълнение (ЕС) No 540/2011 се изменя, както следва:
 1)
 в част А вписване 30 за ипроваликарб се заличава;
 2)
 в част Б се добавя следното вписване:
 Номер
 Популярно наименование, идентификационни номера
 Наименование по IUPAC
 Чистота (2)
 Дата на одобрението
 Изтичане срока на одобрението
 Специфични разпоредби
 „96
 Ипроваликарб
 CAS No 140923-17-7
 CIPAC No 620
 изопропил [(1S)-2-метил-1-{[(1RS)-1-p-толилетил]карбамоил}пропил]карбамат
 ≥ 950 g/kg
 Онечиствания:
 Толуен: не повече от 3 g/kg
 1 април 2016 г.
 31 март 2031 г.
 За прилагането на единните принципи, посочени в член 29, параграф 6 от Регламент (ЕО) No 1107/2009, се вземат под внимание заключенията от доклада за преразглеждане на ипроваликарб, и по-специално допълнения I и II към него.
 При тази цялостна оценка държавите членки обръщат особено внимание на:
 —
 опазването на подпочвените води от почвения метаболит PMPA (1), когато активното вещество се прилага в региони с видове почва с ниско съдържание на глина,
 —
 безопасността на операторите и на работниците,
 —
 опазването на водните организми, когато се използват препарати, съдържащи други активни вещества.
 Когато е целесъобразно, условията за употреба включват мерки за ограничаване на риска.
 Заявителят предоставя на Комисията, държавите членки и Органа потвърждаваща информация по отношение на генотоксичния потенциал на почвения метаболит РМРА. Тази информация се предоставя не по-късно от 30 септември 2016 г.
 (1) p-метил-фенетиламин.“
 (2) Допълнителни подробности за идентичността и спецификацията на активното вещество са предоставени в доклада за преразглеждане.


text:
 16.9.2014
 BG
 Официален вестник на Европейския съюз
 L 274/13
 РЕГЛАМЕНТ ЗА ИЗПЪЛНЕНИЕ (ЕС) No 976/2014 НА КОМИСИЯТА
 от 15 септември 2014 година
 за разширяване на обхвата на окончателното антидъмпингово мито, наложено с Регламент за изпълнение (ЕС) No 791/2011 върху вноса на oпределени мрежести тъкани от стъклени влакна с произход от Китайската народна република, към вноса на определени леко видоизменени мрежести тъкани от стъклени влакна, също с произход от Китайската народна република
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 13 от него,
 като има предвид, че:
 1. ПРОЦЕДУРА
 1.1. Съществуващи мерки
 (1)
 През август 2011 г. с Регламент (ЕС) No 791/2011 (2) Съветът наложи окончателно антидъмпингово мито в размер между 48,4 % и 62,9 % върху вноса на мрежести тъкани от стъклени влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, понастоящем класирани в кодове по КН ex 7019 51 00 и ex 7019 59 00 (разглеждания продукт), с произход от Китайската народна република. Tези мерки ще бъдат наричани по-нататък „действащите мерки“, а разследването, довело до тях — „първоначалното разследване“.
 (2)
 След разследване за възможно заобикаляне на антидъмпинговите мерки в съответствие с член 13 от основния регламент през юли 2012 г. с Регламент за изпълнение (ЕС) No 672/2012 (3) Съветът разшири обхвата на действащите мерки, и по-конкретно — на приложимото за всички други дружества мито, към вноса на разглеждания продукт, изпращан от Малайзия, независимо дали е деклариран с произход от Малайзия.
 (3)
 След разследване за възможно заобикаляне на антидъмпинговите мерки в съответствие с член 13 от основния регламент през януари 2013 г. с Регламент за изпълнение (ЕС) No 21/2013 (4) Съветът разшири обхвата на действащите мерки, и по-конкретно — на приложимото за всички други дружества мито, към вноса на разглеждания продукт, изпращан от Тайван и Тайланд, независимо дали е деклариран с произход от Тайван и Тайланд.
 (4)
 След разследване за възможно заобикаляне на антидъмпинговите мерки в съответствие с член 13 от основния регламент през декември 2013 г. с Регламент за изпълнение (ЕС) No 1371/2013 (5) Съветът разшири обхвата на действащите мерки, и по-конкретно — на приложимото за всички други дружества мито, към вноса на разглеждания продукт, изпратен от Индия и Индонезия, независимо дали е деклариран с произход от Индия и Индонезия.
 1.2. Искане
 (5)
 През ноември 2013 г. Комисията получи искане в съответствие с член 13, параграф 3 и член 14, параграф 5 от основния регламент за разследване за възможно заобикаляне на антидъмпинговите мерки, наложени върху вноса на определени мрежести тъкани от стъклени влакна с произход от Китайската народна република (КНР), чрез внос на определени леко видоизменени мрежести тъкани от стъклени влакна с произход от КНР, и за въвеждане на регистрационен режим за този внос.
 (6)
 Искането бе подадено от Saint-Gobain


text:
Adfors CZ s.r.o., Tolnatext Fonalfeldolgozo, Valmieras „Stikla Skiedra“ AS и Vitrulan Technical Textiles GmbH — четирима производители от Съюза на определени мрежести тъкани от стъклени влакна.
 (7)
 Искането съдържаше достатъчно prima facie доказателства, че антидъмпинговите мерки, наложени върху вноса на определени мрежести тъкани от стъклени влакна с произход от КНР, се заобикалят чрез вноса на определени леко видоизменени продукти с произход от КНР, съдържащи тегловно повече „ровинг“, отколкото „прежди“, и поради това декларирани под код по КН ex 7019 40 00, за който не се прилагат мита.
 1.3. Започване на процедура
 (8)
 Като установи след консултации с Консултативния комитет, че съществуват достатъчно prima facie доказателства за започване на разследване съгласно член 13, параграф 3 и член 14, параграф 5 от основния регламент, Комисията започна разследване с Регламент (ЕС) No 1356/2013 (6) (регламента за започване на разследване) във връзка с възможното заобикаляне на антидъмпинговите мерки, наложени върху вноса на определени мрежести тъкани от стъклени влакна с произход от КНР, и също така указа на митническите органи да въведат регистрационен режим за вноса в Съюза на мрежести тъкани от стъклени влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, с произход от КНР, понастоящем класирани в код по КН ex 7019 40 00 (кодове по ТАРИК 7019400011, 7019400021 и 7019400050), считано от 19 декември 2013 г.
 1.4. Разглеждан продукт и продукт, предмет на разследването
 (9)
 Разглежданият продукт е същият като определения в първоначалното разследване, а именно мрежести тъкани от стъклени влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, с произход от КНР, понастоящем класирани в кодове по КН ex 7019 51 00 и ex 7019 59 00, съдържащи тегловно повече „прежди“, отколкото „ровинг“.
 (10)
 Продуктът, предмет на разследването, а именно продуктът, за който се твърди, че се използва за заобикаляне на първоначалните мерки, е същият като определения в съображение 8, но съдържащ тегловно повече „ровинг“, отколкото „прежди“.
 1.5. Разследване и страни, засегнати от разследването
 (11)
 Комисията уведоми официално компетентните органи на КНР за започването на разследване и изпрати въпросници на производителите износители от КНР и на вносителите в Съюза, за които е известно, че са засегнати. На заинтересованите страни бе дадена възможност да заявят своя интерес и да изразят в писмена форма своите становища, както и да поискат да бъдат изслушани в срока, указан в регламента за започване на разследване. Всички страни бяха информирани, че неоказването на съдействие може да доведе до прилагането на член 18 от основния регламент и заключенията да бъдат направени въз основа на наличните факти.
 (12)
 Нито един производител от КНР не заяви интерес и не поиска освобождаване от евентуалното разширяване на обхвата на действащите понастоящем мита, нито направи изявление във връзка с разследването.
 (13)
 Асоциацията на европейските преработватели на пластмаси (EUPC) заяви неутралната си позиция по отношение на резултата от разследването. Не бяха получени


text:
изявления във връзка с разследването от други заинтересовани страни, като например несвързани вносители и ползватели.
 (14)
 Комисията проведе разследвания на място в помещенията на съдействащия жалбоподател, производител от Съюза Saint-Gobain Adfors CZ s.r.o., Чешка република.
 1.6. Разследване и отчетни периоди
 (15)
 За целите на разследването на твърденията за промяна в схемите на търговия за разследван период (РП) беше определен периодът между 1 април 2010 г. и 30 септември 2013 г. Отчетният период (ОП) обхвана периода от 1 октомври 2012 г. до 30 септември 2013 г., с цел да се проучи дали вносът е направен на цени, по-ниски от непричиняващата вреда цена, определена в рамките на разследването, довело до налагането на съществуващите мерки.
 2. РЕЗУЛТАТИ ОТ РАЗСЛЕДВАНЕТО
 2.1. Общи съображения
 (16)
 В съответствие с член 13, параграф 1 от основния регламент преценката за евентуалното наличие на заобикаляне на мерки бе направена чрез последователен анализ на следните факти: 1) дали е налице промяна в схемите на търговия между КНР и Съюза; 2) дали тази промяна произтича от практика, процес или дейност, за които няма достатъчно основание или икономическа обосновка освен налагането на митото; 3) дали има доказателства за нанесена вреда или за това, че постигането на коригиращия ефект на митото е било възпрепятствано по отношение на цените и/или количествата от продукта, предмет на разследването; 4) дали има доказателства за дъмпинг във връзка с нормалните стойности, определени преди това при необходимост за сходния продукт в съответствие с разпоредбите на член 2 от основния регламент.
 2.2. Леко видоизменяне и основни характеристики
 (17)
 Разследването показа, че продуктът, предмет на разследването, са мрежести тъкани от стъклени влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, с произход от КНР, съдържащи тегловно повече „ровинг“, отколкото „прежди“. Т.нар. „ровинг“ и „прежди“ се състоят от съвкупност от един или няколко снопа дълги (непрекъснати) нишки стъклени влакна. Съгласно обяснителните бележки към Хармонизираната система основната разлика между „ровинг“ и „прежди“ е, че т.нар. „ровинг“ се характеризира със слабо усукване или такова изцяло липсва (по-малко от 5 сука на метър), докато т.нар. „прежди“ се отличават с по-силно усукване — повече от 5 сука на метър. Продуктът, за който се твърди, че се използва за заобикаляне на мерките, е идентичен с разглеждания продукт, с изключение на това, че съдържа тегловно повече „ровинг“, отколкото „прежди“ и поради това понастоящем може да бъде деклариран под код по КН ex 7019 40 00, за който не се прилагат мита, докато разглежданият продукт съдържа тегловно повече „прежди“, отколкото „ровинг“ и понастоящем се класира в кодове по КН ex 7019 51 00 и ex 7019 59 00. В много от случаите разликата между двата продукта не е видима и правилният код може да бъде установен единствено чрез лабораторни изследвания.
 (18)
 В хода на разследването на бяха открити никакви разлики в процеса на производство на продукта, предмет на разследването, и разглеждания продукт, освен съотношението на тегловното съдържание на „ровинг“ и „прежди“, използвани за всеки продукт. Освен това подалият


text:
жалбата съдействащ производител потвърди, че производствените разходи за продукта, предмет на разследването, по отношение на суровините са сходни с производствените разходи за разглеждания продукт, но за производството на продукта, предмет на разследването, е необходимо повече време, тъй като се налага производствените машини да работят на ниска скорост. Това означава, че за производителя износител не съществува друга икономическа полза от производството на продукта, предмет на разследването, освен избягването на действащите мерки. Освен това бе установено, че след налагането на временните мерки, наложени на 17 февруари 2011 г. с Регламент (ЕС) No 138/2011 на Комисията (7), някои от ползвателите на разглеждания продукт са се насочили към продукта, предмет на разследването, което предполага, че за ползвателите няма съществени различия между разглеждания продукт и продукта, предмет на разследването.
 (19)
 Както беше посочено в съображение 15 от регламента за налагане на временните антидъмпингови мерки, и двата продукта се срещат в различен размер на отворите и тегло на квадратен метър и се използват най-вече като заздравяващ материал в строителния сектор (външна топлоизолация, заздравяване на мраморни покрития и подове, ремонт на стени).
 (20)
 Нито един износител от КНР или друга заинтересована страна не подаде изявление, което да поставя тези заключения под въпрос.
 (21)
 Следователно се прави заключението, че продуктът, предмет на разследването, е само леко видоизменен в сравнение с разглеждания продукт и няма друго икономическо оправдание за вноса му, освен заобикалянето на съществуващите антидъмпингови мита.
 2.3. Промяна в схемите на търговия
 (22)
 Предвид липсата на съдействие от страна на китайските износители, констатациите от разследването бяха направени въз основа на съдържащата се в жалбата информация, като тя беше сверена и допълнена с информацията, съдържаща се в търговската база данни COMEXT на Евростат.
 (23)
 Разглежданият продукт е деклариран под кодове по КН ex 7019 51 00 и ex 7019 59 00, а продуктът, предмет на разследването — под код по КН ex 7019 40 00. Обхватът на всички тези кодове е широк и в него влизат редица други продукти, които са различни от разглеждания продукт и от продукта, предмет на разследването.
 (24)
 Следва да се отбележи, че продуктът, предмет на разследването, се декларира под код по КН ex 7019 40 00, който обхваща и други продукти, наричани „тъкани от ровинг“, използвани по-специално в пластмасопреработвателната промишленост за изработка на висококачествен композитен материал, използван в автомобилостроенето, корабостроенето, въздухоплавателната промишленост и производството на перки за вятърни турбини. Поради това не беше възможно да бъдат пряко проучени евентуалните промени в схемите на търговия за продукта, предмет на разследването, на пазара на Съюза. Наложи се вместо това да бъдат използвани наличните факти.
 (25)
 В периода 2010—2013 г. пластмасопреработвателната промишленост на Съюза е засегната от затварянето на заводи и значително намаляване на производствения капацитет в резултат на отрицателни дългосрочни пазарни тенденции. Вследствие на това би следвало да се наблюдава намаляване на вноса по код по КН ex 7019 40 00, докато беше установено обратното, както е показано в таблица 1. Само през 2011 г. този внос е намалял, като е последвало увеличение на вноса през 2012 г. и ОП; наблюдаваната необичайна ситуация показва, че друга


text:
причина е довела до увеличаване на вноса на продукти по този код.
 Таблица 1
 Изменения в обема на вноса на продукта, предмет на разследването, и на разглеждания продукт с произход от КНР
 Общ обем на вноса на пазара на ЕС (m2)
 2010 г.
 2011 г.
 2012 г.
 ОП
 (1.10.2012 г. — 30.9.2013 г.)
 Код по КН 7019 40 00
 (в който попада продуктът, предмет на разследването)
 118 702 857
 67 954 286
 109 676 429
 120 453 571
 Кодове по КН 7019 51 00, 7019 59 00, за които са наложени мерки (8)
 (в които попада разглежданият продукт)
 383 759 571
 195 440 571
 101 987 143
 77 862 714
 (26)
 Допълнително проучване на тенденциите на пазара на Съюза показа, че в 4 държави членки (Латвия, Нидерландия, Словакия и Словения) е налице значително увеличение на вноса по код по КН 7019 40 00, което не може да бъде обяснено със собствените нужди на тези държави, тъй като те не разполагат със значително развита преработвателна промишленост. През ОП вносът по код по КН ex 7019 40 00 в четирите държави е съставлявал 32 % от целия внос в Съюза по този код.
 (27)
 Както е показано в таблица 2, вносът по код по КН ex 7019 40 00 в тези четири държави преди налагането на първоначалните мита през 2011 г. е бил съвсем малък, като вносът значително е нараснал през 2012 г. и ОП, скоро след като бяха наложени антидъмпинговите мерки.
 (28)
 Видното от таблицата увеличение на вноса показва промяна в схемите на търговия в резултат на налагането на мерките.
 Таблица 2
 Изменения в обема на вноса в Нидерландия, Словакия, Словения и Латвия на продукта, предмет на разследването, с произход от КНР
 Общ обем на вноса в Нидерландия, Словакия, Словения и Латвия (m2)
 2010 г.
 2011 г.
 2012 г.
 ОП
 (1.10.2012 г. — 30.9.2013 г.)
 Код по КН 7019 40 00
 (в който попада продуктът, предмет на разследването)
 2 427 857
 6 934 285
 46 680 000
 39 018 571
 Кодове по КН 7019 51 00, 7019 59 00, за които са наложени мерки (9)
 (в които попада разглежданият продукт)
 59 469 857
 47 970 857
 14 711 285
 15 857 142
 Заключение относно промяната в схемите на търговия
 (29)
 Въз основа на наличните факти се счита, че общото увеличение на вноса на продукта, предмет на разследването, след налагането на антидъмпинговите мерки и паралелното намаляване на вноса на разглеждания продукт се явява значителна промяна в схемите на търговия.
 2.4. Естество на заобикалянето на мерките и отсъствие на достатъчно основание или икономическа обосновка
 (30)
 Член 13, параграф 1 от основния регламент съдържа изискването промяната в схемите на търговия да произтича от практика, процес или дейност, за които няма друго достатъчно основание или икономическа обосновка освен налагането на митото.
 (31)
 Както разглежданият продукт, така и продуктът, предмет на разследването, се използват най-вече като заздравяващ материал в строителния сектор (външна топлоизолация, заздравяване на мраморни покрития и подове, ремонт на стени) и крайните ползватели на двата продукта са едни и същи. Лекото видоизменяне на продукта,


text:
предмет на разследването, не му придава никаква характеристика, която да го отличава съществено от разглеждания продукт. Освен това цените на тези два продукта на пазара на Съюза не се различават.
 (32)
 При разследването не беше установено друго достатъчно основание или икономическа обосновка за вноса на продукта, предмет на разследването, освен избягването на плащането на съществуващото мито по отношение на вноса на разглеждания продукт.
 (33)
 Поради това се прави заключението, че при липса на друго достатъчно основание или икономическа обосновка по смисъла на третото изречение от член 13, параграф 1 от основния регламент промяната в схемите на търговия между КНР и Съюза се е дължала на налагането на действащите мерки.
 2.5. Отслабване на коригиращия ефект на митото по отношение на цените и/или количествата на сходния продукт
 (34)
 За да се прецени дали в количествено и ценово изражение вносът на продукта, предмет на разследването, е отслабил коригиращия ефект на действащите мерки, беше използвана информацията, подадена от жалбоподателите, като същата беше сверена и допълнена с информацията, съдържаща се в търговската база данни COMEXT на Евростат.
 (35)
 Увеличението на вноса на продукта, предмет на разследването, от КНР, считано от налагането на временните мерки, е било значително в количествено изражение.
 (36)
 Сравнението между нивото на елиминиране на вредата, установено в първоначалния регламент, и среднопретеглената експортна цена свидетелства за наличието на продажби на значително занижени цени. Поради това беше направено заключението, че коригиращият ефект на действащите мерки е отслабен както по отношение на количествата, така и по отношение на цените.
 2.6. Доказателства за дъмпинг във връзка с първоначално определената нормална стойност за сходния продукт
 (37)
 На последно място, в съответствие с член 13, параграф 1 от основния регламент беше разгледан въпросът, дали са налице доказателства за наличието на дъмпинг по отношение на нормалната стойност, определена преди това при първоначалното разследване.
 (38)
 При първоначалното разследване нормалната стойност беше определена въз основа на цените в Канада — счетена в посоченото разследване като подходяща за КНР държава аналог с пазарна икономика. В съответствие с член 13, параграф 1 от основния регламент беше счетено за целесъобразно да се използва нормалната стойност, определена преди това при първоначалното разследване.
 (39)
 При липсата на съдействие от страна на китайските производители на продукта, предмет на разследването, експортните цени на продукта, предмет на разследването, бяха изчислени въз основа на наличните факти, т.е. въз основа на средната експортна цена на продукта, предмет на разследването, през ОП, отчетена в COMEXT и отразена в таблица 3.
 (40)
 Като държава аналог при първоначалното разследване беше използвана Канада. Нормалната стойност, използвана за изчисляването на дъмпинга, причинен от разглеждания продукт, е между 0,168 EUR/m2 и 0,257 EUR/m2. Средната нормална стойност при първоначалното разследване беше 0,193 EUR/m2.
 (41)
 В съответствие с член 2, параграфи 11 и 12 от основния регламент равнището на дъмпинга бе установено чрез сравнение на съответните средни нормални стойности по вид на продукта, определени в първоначалния регламент, и съответните средни експортни цени за продукта, предмет на разследването, през ОП, изразени като процент от цената CIF на границата на Съюза преди обмитяване. Това сравнение показа наличието на дъмпинг.
 Таблица 3


text:
Средни вносни цени в EUR/m2 за продукта, предмет на разследването, деклариран под код по КН ex 7019 40 00, с произход от Китай
 Средни цени за продукта, предмет на разследването, деклариран под код по КН ex 7019 40 00 (EUR /m2)
 2010 г.
 2011 г.
 2012 г.
 ОП
 (1.10.2012 г. — 30.9.2013 г.)
 CIF (10) (всички държави членки)
 0,159
 0,173
 0,166
 0,147
 CIF (10) (Латвия, Нидерландия, Словакия и Словения)
 0,194
 0,104
 0,097
 0,061
 3. ИСКАНЕ ЗА ОСВОБОЖДАВАНЕ
 (42)
 Тъй като нито една заинтересована страна не заяви своя интерес след започването на процедурата, не бяха отправени искания за освобождаване от евентуалното разширяване на обхвата на мерките по реда на член 13, параграф 4 от основния регламент.
 (43)
 Без да се засяга член 11, параграф 3 от основния регламент, от производителите износители от КНР, които не заявиха своя интерес в настоящата процедура и не са изнасяли за Съюза продукта, предмет на разследване, през ОП и които възнамеряват да подадат искане за освобождаване от антидъмпинговото мито с разширен обхват по реда на член 11, параграф 4 и член 13, параграф 4 от основния регламент, ще бъде поискано да попълнят въпросник, за да се даде възможност на Комисията да прецени дали може да им бъде предоставено освобождаване. Такова освобождаване може да бъде предоставено след оценка на пазарната ситуация, производствения капацитет и степента на използване на капацитета, снабдяването и продажбите, а също и на вероятността от продължаване на практиките, за които не съществува достатъчно основание или икономическа обосновка, както и на доказателствата за наличието на дъмпинг. Също така Комисията обикновено извършва проверка на място. Искането следва да бъде отправено до Комисията и да е придружено от цялата необходима информация, по-специално за всяка промяна в дейностите на дружеството, свързани с производството и продажбите.
 (44)
 Когато има основания за освобождаване, след консултации с Консултативния комитет Комисията ще предложи съответно изменение на действащите мерки с разширен обхват. Впоследствие всяко предоставено освобождаване ще бъде обект на наблюдение с цел да се гарантира спазването на посочените в него условия.
 4. МЕРКИ
 (45)
 С оглед на гореизложените констатации се достигна до заключението, че окончателното антидъмпингово мито, наложено върху вноса на мрежести тъкани от стъклени влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, понастоящем класирани в кодове по КН ex 7019 51 00 и ex 7019 59 00 и с произход от КНР, се заобикаля чрез внос на определени леко видоизменени продукти, понастоящем класирани в код по КН ex 7019 40 00, с произход от КНР.
 (46)
 В съответствие с първото изречение от член 13, параграф 1 от основния регламент обхватът на действащите антидъмпингови мерки по отношение на вноса на разглеждания продукт с произход от КНР следва да бъде разширен към вноса на продукта, предмет на разследването.
 (47)
 В съответствие с член 13, параграф 3 и член 14, параграф 5 от основния регламент, в които се предвижда, че налагането на евентуални мерки с разширен обхват се прилага към вноса, подложен


text:
на регистрационен режим, считано от датата на регистрация, следва да се събере антидъмпинговото мито върху целия внос в Съюза на мрежести тъкани от стъклени влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, с произход от КНР и понастоящем класирани в код по КН ex 7019 40 00 (кодове по ТАРИК 7019400011, 7019400021 и 7019400050), който е влязъл в Съюза като подлежащ на регистрационен режим, наложен с регламента за започване на разследването.
 5. ОПОВЕСТЯВАНЕ НА МЕРКИТЕ
 (48)
 Всички заинтересовани страни бяха информирани за основните факти и съображения, водещи до горните заключения, и бяха поканени да представят коментари. Не бяха представени аргументи, даващи основание за изменение на констатациите.
 (49)
 Мерките, предвидени в настоящия регламент, са в съответствие със становището на комитета, учреден съгласно член 15, параграф 1 от основния регламент,
 ПРИЕ НАСТОЯЩИЯ РЕГЛАМЕНТ:
 Член 1
 1. Разширява се обхватът на окончателното антидъмпингово мито, наложено с Регламент (ЕС) No 791/2011 върху вноса на мрежести тъкани от стъклени влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, понастоящем класирани в кодове по КН ex 7019 51 00 и ex 7019 59 00 и с произход от Китайската народна република, така че да обхване вноса в Съюза на мрежести тъкани от стъклени влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, понастоящем класирани в код по КН ex 7019 40 00 (кодове по ТАРИК 7019400011, 7019400021 и 7019400050) и с произход от Китайската народна република.
 2. Ставките на окончателното антидъмпингово мито, приложими към нетната цена франко граница на Съюза, преди заплащане на мито, за продукта, описан в параграф 1 и произведен от посочените по-долу дружества, са, както следва:
 Дружество
 Мито (%)
 Допълнителен код по ТАРИК
 Yuyao Mingda Fiberglass Co., Ltd
 62,9
 B006
 Grand Composite Co., Ltd и свързаното с него дружество Ningbo Grand Fiberglass Co., Ltd
 48,4
 B007
 Yuyao Feitian Fiberglass Co., Ltd
 60,7
 B122
 Дружества, изброени в приложение I към Регламент за изпълнение (ЕС) No 791/2011
 57,7
 B008
 Всички други дружества
 62,9
 B999
 3. Прилагането на индивидуалните митнически ставки, определени за дружествата, посочени в параграф 2, зависи от представянето пред митническите власти на държавите членки на валидна търговска фактура, която отговаря на изискванията, посочени в приложение II към Регламент за изпълнение (ЕС) No 791/2011. Ако такава фактура не бъде представена, се прилага митото, приложимо за всички други дружества.
 4. Освен ако не е предвидено друго, се прилагат действащите разпоредби в областта на митническото облагане.
 Член 2
 Събира се митото върху вноса, въведен в Съюза с регистрационен режим — в съответствие с член 2 от Регламент за изпълнение (ЕС) No 1356/2013, член 13, параграф 3 и член 14, параграф 5 от Регламент (ЕО) No 1225/2009 — на мрежести тъкани от стъклени


text:
влакна, с размер на отворите от повече от 1,8 mm както на дължина, така и на широчина, и с тегло над 35 g/m2, с изключение на дисковете от стъклени влакна, понастоящем класирани в код по КН ex 7019 40 00 (кодове по ТАРИК 7019400011, 7019400021 и 7019400050), с произход от Китайската народна република.
 Член 3
 На митническите органи се указва да преустановят регистрацията на вноса, въведена в съответствие с член 2 от Регламент (ЕС) No 1356/2013.
 Член 4
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 15 септември 2014 година.
 За Комисията
 Председател
 José Manuel BARROSO
 (1) ОВ L 343, 22.12.2009 г., стр. 51.
 (2) Регламент за изпълнение (ЕС) No 791/2011 на Съвета от 3 август 2011 г. за налагане на окончателно антидъмпингово мито и за окончателно събиране на временното мито, наложено върху вноса на определени мрежести тъкани от стъклени влакна с произход от Китайската народна република (ОВ L 204, 9.8.2011 г., стр. 1).
 (3) Регламент за изпълнение (ЕС) No 672/2012 на Съвета от 16 юли 2012 г. за разширяване на обхвата на окончателното антидъмпингово мито, наложено с Регламент за изпълнение (ЕС) No 791/2011 върху вноса на определени мрежести тъкани от стъклени влакна с произход от Китайската народна република, към вноса на определени мрежести тъкани от стъклени влакна, изпращани от Малайзия, независимо дали са декларирани с произход от Малайзия (ОВ L 196, 24.7.2012 г., стр. 1).
 (4) Регламент за изпълнение (ЕС) No 21/2013 на Съвета от 10 януари 2013 г. за разширяване на обхвата на окончателното антидъмпингово мито, наложено с Регламент за изпълнение (ЕС) No 791/2011 върху вноса на определени мрежести тъкани от стъклени влакна с произход от Китайската народна република, към вноса на определени мрежести тъкани от стъклени влакна, изпращани от Тайван и Тайланд, независимо дали са декларирани с произход от Тайван и Тайланд, или не (ОВ L 11, 16.1.2013 г., стр. 1).
 (5) Регламент за изпълнение (ЕС) No 1371/2013 на Съвета от 16 декември 2013 г. за разширяване на обхвата на окончателното антидъмпингово мито, наложено с Регламент за изпълнение (ЕС) No 791/2011 върху вноса на определени мрежести тъкани от стъклени влакна с произход от Китайската народна република, към вноса на определени мрежести тъкани от стъклени влакна, изпращани от Индия и Индонезия, независимо дали са декларирани с произход от Индия и Индонезия (ОВ L 346, 20.12.2013 г., стр. 20).
 (6) Регламент (ЕС) No 1356/2013 на Комисията от 17 декември 2013 г. за започване на разследване във връзка с възможното заобикаляне на антидъмпинговите мерки, наложени с Регламент за изпълнение (ЕС) No 791/2011 на Съвета върху вноса на определени мрежести тъкани от стъклени влакна с произход от Китайската народна република, чрез внос на определени леко изменени мрежести тъкани от стъклени влакна с произход от Китайската народна република, и за въвеждане на регистрационен режим за този внос (ОВ L 341, 18.12.2013 г., стр. 43).
 (7) Регламент (ЕС) No 138/2011 на Комисията от 16 февруари 2011


text:
година за налагане на временно антидъмпингово мито върху вноса на определени мрежести тъкани от стъклени влакна с произход от Китайската народна република (ОВ L 43, 17.2.2011 г., стp. 9).
 (8) През 2011 г. бяха наложени временни мерки — на 18 февруари, и окончателни мерки — на 9 август.
 (9) През 2011 г. бяха наложени временни мерки — на 18 февруари, и окончателни мерки — на 9 август.
 (10) Източник: COMEXT.
 В базата данни COMEXT обемът се въвежда в метрични тонове и се преобразува в квадратни метри с помощта на съответния коефициент на преобразуване 1 m2 = 0,14 kg.


text:
 17.8.2012
 BG
 Официален вестник на Европейския съюз
 L 219/13
 РЕГЛАМЕНТ ЗА ИЗПЪЛНЕНИЕ (ЕС) No 745/2012 НА КОМИСИЯТА
 от 16 август 2012 година
 за определяне на коефициентите, приложими за зърнени култури, изнасяни под формата на шотландско уиски (Scotch whisky) в рамките на периода 2012/2013 година
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
 като взе предвид Регламент (ЕО) No 1670/2006 на Комисията от 10 ноември 2006 г. за определяне на някои подробни правила за прилагане на Регламент (ЕО) No 1784/2003 на Съвета във връзка с определянето и предоставянето на коригирани възстановявания по отношение на зърнени култури, изнасяни под формата на някои спиртни напитки (2), и по-специално член 5 от него,
 като има предвид, че:
 (1)
 Съгласно член 4, параграф 1 от Регламент (ЕО) No 1670/2006 количествата зърнени култури, отговарящи на изискванията за възстановяване, са количествата, които са поставени под контрол и дестилирани, претеглени с определян ежегодно за всяка съответна държава членка коефициент. Този коефициент изразява съотношението между общо изнесените количества и общо търгуваните количества на съответната спиртна напитка въз основа на тенденцията, наблюдавана в измененията на тези количества по време на броя години, отговарящ на средния период на отлежаване на съответната спиртна напитка.
 (2)
 Въз основа на предоставените от Обединеното кралство данни за периода от 1 януари до 31 декември 2011 г. този среден период на отлежаване през 2011 г. е бил осем години за шотландското уиски (Scotch whisky).
 (3)
 Регламент за изпълнение (ЕС) No 1094/2011 на Комисията от 28 октомври 2011 г. за определяне на коефициентите, приложими за зърнени култури, изнасяни под формата на шотландско уиски (Scotch whisky) в рамките на периода 2011/2012 година (3), не е актуален, тъй като се отнася за коефициентите за 2011/2012 година. Следователно е целесъобразно да се определят коефициентите за периода от 1 октомври 2012 г. до 30 септември 2013 г.
 (4)
 Член 10 от протокол 3 към Споразумението за Европейското икономическо пространство изключва предоставянето на възстановявания при износ за Лихтенщайн, Исландия и Норвегия. Освен това Съюзът сключи споразумения с някои трети държави, които съдържат клаузи за премахване на възстановяванията при износ. Поради това и на основание член 7, параграф 2 от Регламент (ЕО) No 1670/2006 е целесъобразно да се вземат под внимание тези съображения при изчисляване на коефициента за периода 2012/2013 година,
 ПРИЕ НАСТОЯЩИЯ РЕГЛАМЕНТ:
 Член 1
 За периода от 1 октомври 2012 г. до 30 септември 2013 г. коефициентите, посочени в член 4 от Регламент (ЕО) No 1670/2006, които са приложими за използваните в Обединеното кралство зърнени култури за производство на шотландско уиски (Scotch whisky), са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Той се прилага от 1 октомври 2012 г. до 30 септември 2013 г.
 Настоящият регламент е задължителен в своята цялост и се прилага пряко


text:
във всички държави членки.
 Съставено в Брюксел на 16 август 2012 година.
 За Комисията
 Председател
 José Manuel BARROSO
 (1) ОВ L 299, 16.11.2007 г., стр. 1.
 (2) ОВ L 312, 11.11.2006 г., стр. 33.
 (3) ОВ L 283, 29.10.2011 г., стр. 30.
 ПРИЛОЖЕНИЕ
 Коефициенти, приложими в Обединеното кралство
 Период на прилагане
 Приложим коефициент
 за преработения в малц ечемик, използван за производство на малцово уиски
 за зърнените култури, използвани за производство на уиски от зърно
 От 1 октомври 2012 г. до 30 септември 2013 г.
 0,229
 0,152


text:
 13.8.2014
 BG
 Официален вестник на Европейския съюз
 L 240/22
 РЕГЛАМЕНТ ЗА ИЗПЪЛНЕНИЕ (ЕС) No 880/2014 НА КОМИСИЯТА
 от 12 август 2014 година
 за изменение на Регламент за изпълнение (ЕС) No 540/2011 по отношение на условията за одобряване на активното вещество Cydia pomonella Granulovirus (CpGV)
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,
 като има предвид, че:
 (1)
 С Директива 2008/113/ЕО на Комисията (2) активното вещество Cydia pomonella Granulovirus (CpGV) беше включено в приложение I към Директива 91/414/ЕИО на Съвета (3) в съответствие с процедурата, предвидена в член 24б от Регламент (ЕО) No 2229/2004 на Комисията (4). След замяната на Директива 91/414/ЕИО с Регламент (ЕО) No 1107/2009 посоченото вещество се счита за одобрено съгласно посочения регламент и е включено в списъка в част А от приложението към Регламент за изпълнение (ЕС) No 540/2011 на Комисията (5).
 (2)
 В съответствие с член 25а от Регламент (ЕО) No 2229/2004 на 4 април 2012 г. Европейският орган за безопасност на храните, наричан по-долу „Органът“, представи на Комисията становището си по проекта на доклада за преглед по отношение на Cydia pomonella Granulovirus (CpGV) (6). Органът уведоми нотификатора за становището си относно веществото Cydia pomonella Granulovirus(CpGV). Комисията прикани нотификатора да представи коментарите си по проекта на доклада за преглед. Проектът на доклада за преглед и становището на Органа бяха разгледани от държавите членки и от Комисията. Проектът на доклада за преглед бе изготвен в окончателен вид на 11 юли 2014 г. в рамките на Постоянния комитет по растенията, животните, храните и фуражите под формата на доклад на Комисията за преразглеждане на Cydia pomonella Granulovirus(CpGV).
 (3)
 Потвърждава се, че активното вещество Cydia pomonella Granulovirus (CpGV) следва да се счита за одобрено съгласно Регламент (ЕО) No 1107/2009.
 (4)
 В съответствие с член 13, параграф 2 от Регламент (ЕО) No 1107/2009 във връзка с член 6 от него и предвид съвременните научно-технически познания, и по-специално публикуваните наскоро насоки за пределни граници на микробни замърсители за микробни продукти за растителна защита (7), е необходимо да се изменят условията за одобрение, по-специално минималната степен на чистота на активното вещество, както и естеството и максималното съдържание на някои онечиствания.
 (5)
 Поради това Регламент (ЕС) No 540/2011 следва да бъде съответно изменен.
 (6)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Изменение на Регламент за изпълнение (ЕС) No 540/2011
 В колона „Чистота“ на ред 198, Cydia pomonella Granulovirus (CpGV) — в част А от приложението към Регламент за изпълнение (ЕС) No 540/2011, думите „Заразни микроорганизми (Bacillus cereus) < 1 × 106“ се заменят с „Минимална концентрация: 1 × 1013 OB/l (оклузивни тела/l) и заразни микроорганизми (Bacillus cereus) в състава на


text:
продукта < 1 × 107 CFU/g“.
 Член 2
 Влизане в сила
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 12 август 2014 година.
 За Комисията
 Председател
 José Manuel BARROSO
 (1) ОВ L 309, 24.11.2009 г., стр. 1.
 (2) Директива 2008/113/ЕО на Комисията от 8 декември 2008 г. за изменение на Директива 91/414/ЕИО на Съвета с цел включване на някои микроорганизми като активни вещества (ОВ L 330, 9.12.2008 г., стр. 6).
 (3) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
 (4) Регламент (ЕО) No 2229/2004 на Комисията от 3 декември 2004 г. относно определяне на допълнителни подробни правила за изпълнение на четвъртия етап на работната програма, посочена в член 8, параграф 2 от Директива 91/414/ЕИО на Съвета (ОВ L 379, 24.12.2004 г., стр. 13).
 (5) Регламент за изпълнение (ЕС) No 540/2011 на Комисията от 25 май 2011 г. за прилагане на Регламент (ЕО) No 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
 (6) Бюлетин на ЕОБХ (EFSA Journal) 2012; 10(4):2655. Той е достъпен на следния интернет адрес: www.efsa.europa.eu.
 (7) Работен документ относно пределни граници на микробни замърсители за микробни продукти за борба с вредителите (SANCO/12116/2012 rev. 0, септември 2012 г.).


text:
 8.1.2016
 BG
 Официален вестник на Европейския съюз
 L 5/1
 РЕГЛАМЕНТ ЗА ИЗПЪЛНЕНИЕ (ЕС) 2016/15 НА КОМИСИЯТА
 от 7 януари 2016 година
 за одобряване на програма на бившата югославска република Македония за контрол на болестта Salmonella при кокошките носачки и за изменение на приложение I към Регламент (ЕО) No 798/2008 по отношение на вписването за бившата югославска република Македония в списъка на третите държави, от които могат да бъдат въвеждани в Съюза яйца за консумация
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, точка 1, първа алинея, член 8, точки 3 и 4, член 9, параграф 2, буква б) и член 9, параграф 4 от нея,
 като взе предвид Регламент (ЕО) No 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига (2), и по-специално член 10, параграф 2 от него,
 като взе предвид Регламент (ЕО) No 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (3), и по-специално член 11, параграф 1 от него,
 като има предвид, че:
 (1)
 В Регламент (ЕО) No 798/2008 на Комисията (4) се предвижда, че домашните птици и продуктите от тях („стоките“) могат да бъдат внасяни и да преминават транзитно през Съюза само от третите държави, територии, зони или компартменти, изброени в колони 1 и 3 от таблицата в част 1 от приложение I към същия регламент.
 (2)
 В Регламент (ЕО) No 798/2008 също така се определят изискванията за ветеринарно сертифициране на посочените стоки. При посочените изисквания се взема предвид дали са необходими специални условия поради статута по отношение на заболяванията на изброените трети държави, територии, зони или компартменти. Тези специални условия, както и образците на ветеринарните сертификати, които трябва да съпровождат вноса на посочените стоки, са установени в част 2 от приложение I към същия регламент.
 (3)
 С Регламент (ЕО) No 2160/2003 се установяват правилата за контрол на Salmonella при различни популации домашни птици в Съюза. В него се предвижда, че включването или запазването в списъците на трети държави, предвидени в законодателството на Съюза, за съответните видове или категории, от които на държавите членки е разрешено да внасят яйца от домашни птици за консумация, попадащи в обхвата на посочения регламент, се извършва, след като заинтересованата трета държава представи пред Комисията програма за контрол на Salmonella с гаранции, еквивалентни на съдържащите се в националните програми за контрол на Salmonella в държавите членки. Гаранциите и информацията по въпроса са включени и в съответните образци на ветеринарни сертификати за стоките, посочени в част 2 от приложение I към Регламент (ЕО) No 798/2008.
 (4)
 Бившата югославска република


text:
Македония (5) представи искане за разрешаване на вноса на яйца за консумация от човека и месо от домашни птици в Съюза. Комисията даде положителна оценка на представената информация по отношение на ветеринарно-санитарните условия в посочената трета държава за внос и транзит на посочените стоки. Ветеринарно-санитарните изисквания за внос на прясно птиче месо за Съюза са по-строги от тези за яйцата за консумация от човека поради евентуално по-високия риск от пренасяне на заболявания, свързан с тази стока. За 2016 г. е насрочен одит от Хранителната и ветеринарна служба, за да се направи пълна оценка на здравния статус на домашните птици, както и на условията за внос на месо от домашни птици. До извършването на този одит е целесъобразно да се ограничи разрешението за внос в Съюза на яйца за консумация от човека.
 (5)
 Бившата югославска република Македония представи на Комисията програмата си за контрол на Salmonella при стада от кокошки носачки от вида Gallus gallus. Беше установено, че тази програма осигурява гаранции, еквивалентни на гаранциите, предвидени в Регламент (ЕО) No 2160/2003, и поради това следва да бъде одобрена.
 (6)
 Бившата югославска република Македония е включена в списъка в Решение 2011/163/ЕС на Комисията (6) и разполага с план за наблюдение на остатъчни вещества, който е одобрен за яйцата.
 (7)
 В резултат от наличието на еквивалентност на програмите за контрол на Salmonella вносът на яйца за консумация от бившата югославска република Македония следва да бъде разрешен. Вписването за бившата югославска република Македония в част 1 от приложение I към Регламент (ЕО) No 798/2008 следва да бъде съответно изменено.
 (8)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Одобряване на програмата за контрол
 Програмата за контрол, представена от бившата югославска република Македония в съответствие с член 10, параграф 1 от Регламент (ЕО) No 2160/2003, се одобрява по отношение на Salmonella при всички стада от кокошки носачки от вида Gallus gallus.
 Член 2
 Изменение на Регламент (ЕО) No 798/2008
 Вписването за бившата югославска република Македония в част 1 от приложение I към Регламент (ЕО) No 798/2008 се изменя в съответствие с приложението към настоящия регламент.
 Член 3
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 7 януари 2016 година.
 За Комисията
 Председател
 Jean-Claude JUNCKER
 (1) ОВ L 18, 23.1.2003 г., стр. 11.
 (2) ОВ L 325, 12.12.2003 г., стр. 1.
 (3) ОВ L 139, 30.4.2004 г., стр. 206.
 (4) Регламент (ЕО) No 798/2008 на Комисията от 8 август 2008 г. за установяване на списък от трети страни, територии, зони или компартменти, от които са разрешени вносът и транзитът през Общността на домашни птици и продукти от домашни птици, и относно изискванията за ветеринарно сертифициране (ОВ L 226, 23.8.2008 г., стр. 1).
 (5) Бивша югославска република Македония; временен код, който по никакъв начин не нарушава окончателната номенклатура


text:
за тази страна, която ще бъде одобрена след приключване на преговорите по този въпрос, които се провеждат понастоящем в Организацията на обединените нации.
 (6) Решение 2011/163/ЕС на Комисията от 16 март 2011 г. за одобряване на плановете, представени от трети страни в съответствие с член 29 от Директива 96/23/ЕО на Съвета (ОВ L 70, 17.3.2011 г., стр. 40).
 ПРИЛОЖЕНИЕ
 В част 1 от приложение I към Регламент (ЕО) No 798/2008 вписването за бившата югославска република Македония се заменя със следното:
 Код по ISO и име на третата държава или територия
 Код на третата държава, територия, зона или компартмент
 Описание на третата държава, територия, зона или компартмент
 Ветеринарен сертификат
 Специални условия
 Специални условия
 Статус на наблюдението по отношение на инфлуенцата по птиците
 Ваксинационен статус по отношение на инфлуенцата по птиците
 Статус по отношение на контрола на Salmonella
 Образец/образци
 Допълнителни гаранции
 Крайна дата (1)
 Начална дата (2)
 1
 2
 3
 4
 5
 6
 6A
 6 B
 7
 8
 9
 „MK — бивша югославска република Македония (4)
 MK-0 (4)
 Цялата страна
 E, EP“


text:
 30.11.2011
 BG
 Официален вестник на Европейския съюз
 L 317/24
 РЕГЛАМЕНТ ЗА ИЗПЪЛНЕНИЕ (ЕС) No 1236/2011 НА КОМИСИЯТА
 от 29 ноември 2011 година
 за изменение на Регламент (ЕО) No 1828/2006 по отношение на инвестициите посредством инструменти за финансов инженеринг
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) No 1260/1999 (1), и по-специално член 44, трета алинея от него,
 като има предвид, че:
 (1)
 Въздействието на икономическата криза се усеща в Съюза повече от всякога и поради това са необходими нови усилия за постигане на устойчив растеж и устойчива заетост.
 (2)
 Инвестициите в предприятията допринасят за насърчаване на икономическия растеж, за укрепване на конкурентоспособността и за създаване на работни места.
 (3)
 Необходимо е да се разшири наборът от мерки в подкрепа на предприятията. Подобни мерки следва да позволят по-широк достъп на предприятията до инвестиции посредством инструментите за финансов инженеринг, попадащи в обхвата на член 43, параграф 1, буква а) от Регламент (ЕО) No 1828/2006 на Комисията от 8 декември 2006 година за определяне на правила за прилагането на Регламент (ЕО) No 1083/2006 на Съвета за определянето на общи разпоредби за Европейския фонд за регионално развитие, Европейския социален фонд и Кохезионния фонд и на Регламент (ЕО) No 1080/2006 на Европейския парламент и на Съвета относно Европейския фонд за регионално развитие (2), и то не само за предприятията, които са на етап създаване, на ранен етап от своето развитие или в процес на разрастване.
 (4)
 Такива инвестиции следва да се правят само в дейности, които управляващите инструментите за финансов инженеринг считат за потенциално жизнеспособни от икономическа гледна точка, и следователно е необходимо да бъдат ограничени до ситуациите, при които липсата на ликвидност във финансовия сектор представлява заплаха за продължаване на стопанската дейност на икономически жизнеспособните предприятия.
 (5)
 Подобни мерки следва да се прилагат само по отношение на възвръщаеми инвестиции, или гаранции във връзка с възвръщаеми инвестиции, направени/предоставени след влизането в сила на настоящия регламент, като част от инвестиционна стратегия, предвидена в съответните споразумения за финансиране. Що се отнася до споразуменията за финансиране, сключени преди влизането в сила на настоящия регламент, следва да се предвидят преходни разпоредби, изискващи съответно адаптиране на инвестиционната стратегия.
 (6)
 След гласуването координационният комитет на фондовете не е представил становище относно мерките, предвидени в настоящия регламент,
 ПРИЕ НАСТОЯЩИЯ РЕГЛАМЕНТ:
 Член 1
 Член 45 от Регламент (ЕО) No 1828/2006 се заменя със следното:
 „Член 45
 Допълнителни разпоредби, приложими по отношение на инструментите за финансов инженеринг за предприятията
 Инструментите за финансов инженеринг за предприятия, посочени в член 43, параграф 1, буква а), инвестират само в дейности, които управляващите инструментите за финансов инженеринг считат за потенциално жизнеспособни от икономическа гледна точка.
 Съответните инструменти не следва да инвестират в предприятия в затруднено положение, по смисъла на насоките на Общността по въпроса за държавните помощи по отношение на спасяването и преструктурирането на предприятия в затруднено


text:
положение (3), считано от 10 октомври 2004 г.
 Член 2
 Споразуменията за финансиране, сключени преди 1 декември 2011 г. могат да бъдат изменяни с цел включване на нови възвръщаеми инвестиции или нови гаранции във връзка с възвръщаеми инвестиции в съответствие с член 45 от Регламент (ЕО) No 1828/2006. Тези изменения включват адаптираната инвестиционна стратегия по член 43, параграф 3, буква а) от посочения регламент.
 Член 3
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 29 ноември 2011 година.
 За Комисията
 Председател
 José Manuel BARROSO
 (1) ОВ L 210, 31.7.2006 г., стр. 25.
 (2) ОВ L 371, 27.12.2006 г., стр. 1.
 (3) ОВ C 244, 1.10.2004 г., стр. 2.“


text:
 13.5.2015
 BG
 Официален вестник на Европейския съюз
 L 120/10
 РЕГЛАМЕНТ ЗА ИЗПЪЛНЕНИЕ (ЕС) 2015/763 НА КОМИСИЯТА
 от 12 май 2015 година
 за налагане на временно антидъмпингово мито по отношение на вноса на някои плосковалцувани продукти от силициева електротехническа (магнитна) стомана със зърнесто ориентирани структури с произход от Китайската народна република, Япония, Република Корея, Руската федерация и Съединените американски щати
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос на стоки от страни, които не са членки на Европейската общност (1) („основния регламент“), и по-специално член 7, параграф 4 от него,
 след консултации с държавите членки,
 като има предвид, че:
 1. ПРОЦЕДУРА
 1.1. Започване на процедура
 (1)
 На 14 август 2014 г. Европейската комисия („Комисията“) започна антидъмпингово разследване по отношение на вноса в Съюза на плосковалцувани продукти от силициева електротехническа (магнитна) стомана със зърнесто ориентирани структури (GOES) с произход от Китайската народна република (КНР), Япония, Република Корея („Корея“), Руската федерация („Русия“) и Съединените американски щати (САЩ) (наричани заедно „засегнатите държави“) на основание член 5 от основния регламент. Тя публикува известие за започване на процедурата в Официален вестник на Европейския съюз
 (2) („известието за започване“).
 (2)
 Процедурата започна, след като на 30 юни 2014 г. Европейската асоциация на стоманопроизводителите (EUROFER или „жалбоподателят“) подаде жалба от името на производители, представляващи над 25 % от общото производство на GOES в Съюза. В настоящия случай всички известни производители в Съюза по времето на разследвания период представляват „промишлеността на Съюза“. Жалбата съдържаше prima facie доказателства за дъмпинг на въпросния продукт и за произтичаща от това съществена вреда, които бяха достатъчни, за да дадат основание за започването на разследването.
 (3)
 На 16 февруари 2015 г. жалбоподателят поиска регистрация на вноса съгласно член 14, параграф 5 от основния регламент с оглед на евентуалното ретроактивно събиране на митата съгласно член 10, параграф 4 от основния регламент. Няколко заинтересовани страни изказаха твърдението, че условията за регистрация на вноса не са налице в този случай и че ретроактивното събиране на митата сериозно ще засегне интереса на производителите на трансформатори в ЕС, като няма да донесе ползи за промишлеността на Съюза. На 14 април 2015 г. жалбоподателят информира Комисията, че оттегля искането си за налагане на регистрационен режим.
 1.2. Заинтересовани страни
 (4)
 Комисията информира жалбоподателя, известните производители износители и органите на засегнатите държави, както и известните вносители, доставчици, потребители и търговци и сдруженията, за които беше известно, че са засегнати, за започването на разследването. В известието за започване Комисията уведоми заинтересованите страни, че временно е избрала Република Корея като трета държава с пазарна икономика („държава аналог“) по смисъла на член 2, параграф 7, буква а) от основния регламент и ги прикани да изразят становището си по избора ѝ.
 (5)
 На заинтересованите страни беше предоставена възможност да представят становищата си в писмен вид и да поискат да бъдат изслушани в срока, посочен в известието за започване. На всички заинтересовани страни, които поискаха да бъдат изслушани и показаха, че са налице конкретни


text:
причини за това, беше предоставена такава възможност.
 1.3. Извадка
 (6)
 В известието за започване Комисията посочи, че може да изготви извадка от несвързани вносители и от производители износители в съответствие с член 17 от основния регламент.
 (7)
 За производителите от Съюза не беше необходимо изготвяне на извадка, тъй като известните (шест на брой) производители от Съюза представляват 100 % от общото производство на Съюза на сходния продукт.
 а) Изготвяне на извадка от вносители
 (8)
 Комисията поиска от несвързаните вносители да предоставят информацията, посочена в известието за започване, за да прецени дали е необходимо изготвянето на извадка и в случай че това е така, да подбере извадка.
 (9)
 Двама несвързани вносители предоставиха исканата информация и се съгласиха да бъдат включени в извадката. С оглед на малкия брой съдействащи износители Комисията реши, че не е необходимо изготвяне на извадка.
 б) Извадка от производители износители
 (10)
 Комисията поиска от всички производители в засегнатите държави да предоставят информацията, посочена в известието за започване, за да прецени дали е необходимо изготвянето на извадка и в случай че това е така, да подбере извадка. Освен това Комисията се обърна към компетентните органи на засегнатите държави с молба да посочат и/или да се свържат с други евентуални производители износители, които може да проявят интерес към участие в разследването.
 (11)
 Седем производители износители или групи производители износители предоставиха поисканата информация и дадоха съгласието си да бъдат включени в извадката, като разпределението им по засегнати държави беше до двама от държава. С оглед на малкия брой съдействащи производители износители Комисията реши, че не е необходимо изготвяне на извадка по отношение на нито една от засегнатите държави.
 1.4. Заявление за третиране като дружество, работещо в условията на пазарна икономика
 (12)
 За целите на член 2, параграф 7, буква б) от основния регламент Комисията изпрати формуляри на заявления за третиране като дружество, работещо в условията на пазарна икономика, на компетентните органи и на оказващите съдействие производители износители в Китайската народна република (КНР). Нито един от оказващите съдействие производители износители не поиска третиране като дружество, работещо в условията на пазарна икономика.
 1.5. Отговори на въпросника
 (13)
 Комисията изпрати въпросници на всички известни заинтересовани страни и на всички други дружества, които заявиха интереса си в рамките на сроковете, посочени в известието за започване. Отговори на въпросника бяха получени от всички известни (шест на брой) производители от Съюза, от десет потребители и двама вносители, които не са свързани с производители износители в засегнатите държави. Двама производители износители от КНР, един производител износител от Корея, двама производители износители от Япония, една група на производители износители от Русия и един производител износител от САЩ също отговориха на въпросника.
 1.6. Проверки на място
 (14)
 В съответствие с член 16 от основния регламент Комисията извърши проверки на място в следните дружества:
 —
 Производители от Съюза:
 —
 ThyssenKrupp Electrical Steel UGO SAS, Isbergues, Франция
 —
 ThyssenKrupp Electrical Steel GmbH, Gelsenkirchen, Германия
 —
 Tata Steel UK Limited (Orb Electrical Steels), Newport, Обединено кралство (3)
 —
 Stalprodukt s.a., Bochnia, Полша
 —
 ArcelorMittal Frýdek-Místek a.s., Frýdek-Místek; Чешка република
 —
 Несвързани вносители в


text:
Съюза:
 —
 Hyundai Corporation Europe GmbH, Schwalbach am Taunus, Германия
 —
 Siecop Europe GmbH, Duisburg, Германия
 —
 Ползватели в Съюза:
 —
 Siemens Aktiengesellschaft, Munchen, Германия
 —
 Legnano Teknoelectric Company S.p.A., San Giorgio su Legnano (MI), Италия
 —
 ABB AB, Córdoba, Испания
 —
 SGB-Smit Group, Regensburg, Германия
 —
 Končar — Distribution and Special Transformers, Inc., Zagreb, Хърватия
 —
 Alstom Grid UK Limited, Stafford, Обединено кралство
 —
 Производители износители в засегнатите държави:
 —
 Baoshan Iron & Steel Co., Ltd. („Baosteel“), Shanghai, КНР
 —
 Wuhan Iron & Steel Co., Ltd., („WISCO“) Wuhan, КНР
 —
 JFE Steel Corporation, Tokyo, Япония
 —
 Nippon Steel & Sumitomo Metal Corporation, Tokyo, Япония
 —
 POSCO и свързаните с него дружества POSCO TMC, POSCO Koha и DWIC, Seoul, Корея
 —
 OJSC Novolipetsk Steel, Lipetsk и VIZ Steel, Екатеринбург, Русия (част от NLMK Group)
 —
 AK Steel Corporation, Ohio, САЩ
 —
 Свързани вносители/търговци:
 —
 Novex Trading (Swiss) S.A. (част от NLMK Group), Швейцария
 —
 Wisco Europe, Германия
 —
 Baosteel Germany, Германия
 —
 Baosteel Italy, Италия
 —
 DWIC Germany (част от POSCO group), Германия
 —
 DWIC Italy (част от POSCO group), Италия
 1.7. Разследван период и разглеждан период
 (15)
 Разследването на дъмпинга и вредата обхвана периода от 1 юли 2013 г. до 30 юни 2014 г. („разследвания период“). Тенденциите, които са от значение за оценка на вредата, бяха разгледани за периода от 1 януари 2011 г. до края на разследвания период („разглеждания период“).
 2. РАЗГЛЕЖДАН ПРОДУКТ И СХОДЕН ПРОДУКТ
 2.1. Разглеждан продукт
 (16)
 Разглежданият продукт са плосковалцувани продукти от силициева електротехническа (магнитна) стомана със зърнесто ориентирани структури, с дебелина над 0,16 mm с произход от КНР, Япония, Корея, Русия и САЩ, класирани понастоящем в кодове по КН ex 7225 11 00 и ex 7226 11 00 („разглежданият продукт“).
 (17)
 GOES се произвежда от горещо валцувани рулони силициева легирана стомана с различна дебелина, чиято специфична зърнеста структура е еднакво ориентирана, така че да способства за магнитна проводимост с висока степен на ефективност. Ниската ефективност по отношение на тази магнитна проводимост се нарича „загуби в серомагнитната сърцевина“ — основният показател за качеството на продукта. GOES може да се произвежда като GOES с висока проницаемост и като обикновена, или конвенционална GOES. Класовете с висока проницаемост позволяват да се постигнат по-ниски загуби в серомагнитната сърцевина при всякаква дебелина на листа на стоманената ламарина. Освен това класовете с висока проницаемост могат да се произвеждат като рафинирани по домейни стомани (DR), които имат още по-малки загуби в серомагнитната сърцевина благодарение на изчертаването на тънки линии върху повърхността на стоманата.
 (18)
 Въпреки разликите в магнитната проницаемост, дебелината и широчината всички видове на засегнатия продукт имат едни и същи основни физични характеристики и като цяло едно и също основно приложение.
 (19)
 GOES се използва най-вече в електрическото оборудване с оглед на това, че потокът на магнитната индукция може да бъде насочен в „ориентираната“ посока, например при преноса на електроенергия на големи разстояния. Съответно разглежданият продукт се използва за изработване на сърцевините на силови и разпределителни трансформатори.
 (20)
 GOES намира приложение и при шунтиращите реактори, използвани във високоволтовите преносни мрежи


text:
за стабилизиране на напрежението при промяна на натоварването. Разглежданият продукт може да бъде използван и в оборудване, при което има по-малки трансформатори, включително електроуреди и авиокосмическо, аеронавигационно и електронно оборудване. GOES може да се използва също така и при големи, високопроизводителни генератори, когато същите са проектирани така, че да дават възможност за ефективно използване на ориентираните в посока магнитни характеристики.
 (21)
 GOES с дебелина до 0,16 mm не се включва в разглеждания продукт. Тънката GOES обичайно се използва в самолетостроенето и в медицинската електроника. Тънката GOES се произвежда от листове обикновена GOES, след като положеното след процеса на валцуване покритие бъде отстранено, а листата — наново валцувани и закалени и върху тях бъдат положени съответните покрития. Според жалбоподателите само една малка част от GOES би могла да бъде внесена в Съюза от засегнатите държави.
 2.2. Сходен продукт
 (22)
 При разследването се установи, че следните продукти притежават едни и същи основни физически характеристики, както и едни и същи основни приложения:
 а)
 разглежданият продукт;
 б)
 продуктът, произвеждан и продаван на вътрешния пазар на Русия, Корея, Япония, КНР и САЩ;
 в)
 продуктът, произвеждан и продаван в Съюза от промишлеността на Съюза.
 (23)
 Поради това Комисията взе временното решение, че тези продукти са сходни продукти по смисъла на член 1, параграф 4 от основния регламент.
 2.3. Твърдения и разяснения относно обхвата на продукта
 (24)
 Двама производители износители поискаха листовете GOES, разкроени по размер с цел да бъдат използвани за трансформатори, известни в промишлеността като„ламели“, да бъдат изключени от обхвата на продукта. Същите производители изказаха твърдението, че разглежданият продукт се произвежда (и продава) на рулони или на листове в зависимост от желанията на клиентите, докато ламелите нямат подобни характеристики.
 (25)
 Комисията приема, че ламелите не попадат в обхвата на продукта, тъй като при тях вече са налице характеристиките, които ги отличават като части на трансформатор, например специфична форма, размер и наличие на отвори. Поради това те вече не са несложни плосковалцувани продукти. Ламелите са класирани и под различен код от КН.
 (26)
 Трима производители износители и един ползвател изказаха твърдението, че видовете с висока проницаемост и/или DR видовете, при които загубите в серомагнитната сърцевина са до 0,90 W/kg, следва да бъдат изключени от обхвата на разследването. Застъпена беше тезата, че свойствата и крайните приложения на видовете на продукта с най-малки загуби в серомагнитната сърцевина се различават значително и поради това не се купуват от едни и същи клиенти и не са в конкуренция с други видове на разглеждания продукт. Поради това следва да се направят два отделни анализа на вредата, причинно-следствената връзка и интереса на Съюза.
 (27)
 Независимо от загубите в серомагнитната сърцевина обаче разглежданият продукт се произвежда от един и същ основен материал, има едни и същи основни свойства и сравними крайни приложения. Ползвателите в Съюза купуват разглеждания продукт и когато загубите в серомагнитната сърцевина са до 0,90 W/kg, и когато те са над 0,90 W/kg. Поради това тези твърдения бяха временно отхвърлени, без това да засяга по-нататъшното изследване на въпроса доколко някои видове с висока проницаемост и/или някои DR видове с особено високо


text:
качество следва да бъдат анализирани отделно на окончателния етап въз основа на допълнително предоставена информация.
 (28)
 Един производител износител изказа твърдението, че разглежданият продукт с широчина над 1 150 mm следва да бъде изключен от обхвата на продукта, тъй като за разлика от въпросния производител износител промишлеността на Съюза не е в състояние да произвежда сходен продукт с широчина над 1 150 mm. Подобни продукти с големи широчини се търсят конкретно от някои клиенти, тъй като дават възможност да се намалят загубите при разкрояването на рулона на нужните на клиента дължини.
 (29)
 Това искане за изключване на продукта не беше прието. Фактът, че разглежданият продукт евентуално надвишава с малко широчината от 1 150 mm или повече не прави въпросните изделия отделен продукт, който е извън обхвата на разследването. Напротив, всички видове на разглеждания продукт имат едни и същи основни физически и технически свойства и като цяло едни и същи основни приложения, въпреки разликите в широчината. Освен това ограничаването на обхвата на разследването до определени широчини би дало възможност на производителите износители да избегнат действащите антидъмпингови мерки.
 (30)
 И на последно място, един производител износител и Постоянното представителство на Руската федерация в ЕС застъпиха тезата, че, от една страна, изнасяната първокачествена GOES (с по-голяма равнинност и по-малко заваръчни шевове) и — от друга — изнасяната GOES второ и трето качество (с множество дефекти, шевове и липса на равнинност) в съответствие с практиката на руската промишленост не са взаимозаменяеми в каквато и да било степен и представляват различни продукти. Поради това те застъпиха тезата, че материалът второ и трето качество следва да бъде изключен от обхвата на продукта.
 (31)
 В сега действащото описание и в кода за разглеждания продукт по КН попадат множество видове на продукта, които са различни от гледна точка на качеството. Производството на по-лошокачествен продукт от страна както на производителите в Съюза, така и на производителите износители е част от производствения процес, а по-лошокачествените видове са изработени от същия основен материал и за тях е използвано същото производствено оборудване. Видовете със сравнително по-ниско качество също се продават за използване в производството на трансформатори и изцяло отговарят на определението на разглеждания продукт. Поради това Комисията временно отхвърли и това искане.
 3. ДЪМПИНГ
 3.1. Обща методология
 (32)
 В съображения 33 — 43 по-долу е представена общата методология, използвана от Комисията, за изчисленията във връзка с дъмпинга. Където това е необходимо, всички въпроси, отнасящи се до отделни държави или дружества и от значение за изчисленията, са разгледани в точките за отделните държави по-долу.
 3.1.1. Нормална стойност
 (33)
 Комисията първо провери дали общият обем на продажбите на вътрешния пазар на всеки оказал съдействие производител износител е представителен в съответствие с член 2, параграф 2 от основния регламент. Продажбите на вътрешния пазар се представителни, ако общият обем на продажбите на вътрешния пазар на сходния продукт на независими клиенти на вътрешния пазар за всеки производител износител е представлявал най-малко 5 % от общия обем на продажбите на разглеждания продукт за износ за Съюза през разследвания период.
 (34)
 След това Комисията установи кои видове на продукта,


text:
продавани на вътрешния пазар, са идентични или съпоставими с видовете, продавани за износ в Съюза, и провери дали продажбите на вътрешния пазар за всеки съдействащ производител износител са представителни в съответствие с член 2, параграф 2 от основния регламент. Продажбите на вътрешния пазар на един вид на продукта са представителни, ако общият обем на продажбите на вътрешния пазар на този вид на продукта на независими клиенти през разследвания период представлява поне 5 % от общия обем на продажбите за износ за Съюза на идентичен или сравним вид на продукта.
 (35)
 Като следваща стъпка Комисията определи дела на рентабилните продажби за независими клиенти на вътрешния пазар за всеки вид на продукта през разследвания период с цел да вземе решение дали да използва действителните продажби на вътрешния пазар за изчисляването на нормалната стойност в съответствие с член 2, параграф 4 от основния регламент.
 (36)
 Нормалната стойност се основава на действителната цена за всеки вид на продукта на вътрешния пазар, независимо дали продажбите са рентабилни, или не, ако:
 а)
 обемът на продажбите на вида на продукта, продаван на нетна продажна цена, равна на или по-висока от изчислените производствени разходи, представлява повече от 80 % от общия обем на продажбите за този вид на продукта; както и
 б)
 среднопретеглената продажна цена на този вид на продукта е равна или по-висока от производствените разходи за единица продукция.
 (37)
 В този случай нормалната стойност е среднопретеглената стойност на цените на всички продажби на вътрешния пазар на този вид на продукта през разследвания период.
 (38)
 Нормалната стойност се основава на действителната цена на вътрешния пазар за всеки вид на продукта само при рентабилните продажби на вътрешния пазар на въпросните видове на продукта през разследвания период, ако:
 а)
 обемът на рентабилните продажби на въпросния вид на продукта представлява 80 % или по-малко от общия обем на продажбите на този вид; или
 б)
 среднопретеглената цена на въпросния вид на продукта е по-ниска от производствените разходи за единица продукция.
 (39)
 Когато продажби на даден вид от сходния продукт не са били осъществявани при обичайни търговски условия или не са били значими, или когато даден вид на продукта не е бил продаван в представителни количества на вътрешния пазар, Комисията използва конструирана нормална стойност в съответствие с член 2, параграфи 3 и 6 от основния регламент.
 (40)
 Нормалната стойност беше конструирана чрез добавяне на следното към средните производствени разходи на сходния продукт на всеки оказал съдействие производител износител през разследвания период:
 а)
 среднопретеглените разходи за реализация, общите и административните разходи, направени от всеки оказал съдействие производител износител при продажбите на вътрешния пазар на сходния продукт, при обичайни търговски условия, през разследвания период; както и
 б)
 среднопретеглената печалба, реализирана от всеки оказал съдействие производител износител при продажбите на вътрешния пазар на сходния продукт, при обичайни търговски условия, през разследвания период.
 3.1.2. Експортна цена
 (41)
 Производителите износители са изнасяли за Съюза или директно за несвързани клиенти, или чрез свързани дружества, действащи като вносители.
 (42)
 В случаите, когато производителят износител е изнасял разглеждания продукт за Съюза директно за независими клиенти, включително чрез търговци, експортната цена


text:
беше определена въз основа на експортните цени, реално платени или подлежащи на плащане за разглеждания продукт, продаван за износ в Съюза, в съответствие с член 2, параграф 8 от основния регламент.
 (43)
 В случаите, когато производителите износители са изнасяли разглеждания продукт за Съюза чрез свързани дружества, действащи като вносители, експортната цена беше определена въз основа на цената, на която внасяният продукт е бил препродаден за първи път на независими клиенти в Съюза, в съответствие с член 2, параграф 9 от основния регламент. В съответствие със същия член експортната цена беше конструирана и в случаите, когато разглежданият продукт не е препродаван във вида, в който е внесен. В тези случаи цената беше коригирана, за да се отразят всички разходи, направени между вноса и препродажбата, включително разходите за реализация, общите и административните разходи, както и печалбата.
 3.1.3. Сравнение
 (44)
 Комисията сравни нормалната стойност и експортната цена на производителите износители на базата на цена франко завода.
 (45)
 Когато това беше обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на цените и тяхната сравнимост, в съответствие с член 2, параграф 10 от основния регламент.
 3.2. Република Корея
 (46)
 Единственият производител износител от Корея, POSCO, оказа пълно съдействие на разследването на Комисията. За да продава разследвания продукт в ЕС и на своя вътрешен пазар, POSCO е използвал комплексна мрежа от търговски канали.
 3.2.1. Нормална стойност
 (47)
 Нормалната стойност за единствения производител износител беше определена в съответствие с общата методология, посочена в точка 3.1.1 по-горе. При това нормалната стойност за болшинството видове на продукта, изнасяни за Съюза, беше определена въз основа на цената на вътрешния пазар. За останалите видове нормалната стойност беше конструирана.
 3.2.2. Експортна цена
 (48)
 Единственият производител износител е изнасял за Съюза директно, чрез търговски дружества от Корея и чрез свързани дружества, действащи като вносители и намиращи се в Съюза. За износа чрез вносители в Съюза експортната цена беше конструирана на основание член 2, параграф 9 от основния регламент.
 (49)
 В останалите случаи експортната цена беше определена в съответствие с общата методология, посочена в точка 3.1.2 по-горе.
 (50)
 Производителят износител изказа твърдението, че е единен стопански субект със своите търговски и свързани дружества в Съюза и поради това не е необходима корекция в съответствие с член 2, параграф 9 за определянето на експортната цена.
 (51)
 В съответствие с член 2, параграф 9 от основния регламент при наличие на съдружие между производителя износител и свързаните вносители експортната цена се счита за ненадеждна. Член 2, параграф 9 не съдържа разпоредби, в които:
 —
 се прави разлика между различни видове съдружие,
 —
 е определена степента на контрол или сливане, при която следва да се прилагат корекциите,
 —
 се предвижда корекциите да не се прилагат, когато е налице единен стопански субект.
 (52)
 Оттук става ясно, че формата на съдружие не може да бъде от значение за приложимостта на корекцията, чиято цел е да даде надеждност на експортната цена. Корекциите са задължителни, когато цената трябва да бъде конструирана.
 (53)
 Комисията провери дали POSCO Германия и POSCO Италия са


text:
изпълнявали всички функции, които свързаните вносители в Съюза обичайно изпълняват. Фактът, че POSCO Германия и POSCO Италия са действали като свързани вносители за корейския производител износител, не се оспорва.
 (54)
 Поради това Комисията заключи, че е налице съдружие между производителя износител и вносителите и с цел да получи надеждна експортна цена приложи предвидените корекции за всички разходи между вноса и препродажбата и за разумната печалба. Поради това твърдението бе отхвърлено.
 3.2.3. Сравнение
 (55)
 Комисията сравни нормалната стойност и експортната цена на единствения производител износител на базата на цена франко завода.
 (56)
 Когато това беше обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на сравнимостта на цените, в съответствие с член 2, параграф 10 от основния регламент. Направените корекции бяха за транспорт, обработка, опаковка и банкови такси.
 (57)
 Производителят износител се позова на член 2, параграф 10, буква г), подточка i) от основния регламент и поиска корекция за нивото на търговия, като застъпи тезата, че всички негови продажби на вътрешния пазар са били на крайни потребители, докато всичките му продажби за износ за Съюза са били на свързани и несвързани търговци.
 (58)
 Производителят износител обаче не може да докаже наличието на последователни и отчетливи разлики в цените за различните нива на търговия, било то на неговия вътрешен пазар, или на този за износ. Поради това твърдението не може да бъде прието.
 (59)
 Впоследствие производителят износител поиска корекция по член 2, параграф 10, буква г), подточка ii) от основния регламент. Комисията не може да приеме и това искане, тъй като износът за Съюза е бил реализиран чрез свързани дружества и след това продаден на несвързани крайни ползватели, поради което нивото на търговия при износа и при продажбите на вътрешния пазар е било едно и също.
 3.2.4. Дъмпингов марж
 (60)
 За единствения оказал съдействие производител износител Комисията сравни среднопретеглената нормална стойност за всеки вид на сходния продукт със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент.
 (61)
 Степента на съдействие в Корея беше висока, тъй като вносът на съдействащия производител износител представлява близо 100 % от общия износ за Съюза по време на разследвания период. Въз основа на това Комисията определи приложимия за цялата държава дъмпингов марж на същото равнище като за единствения производител износител.
 (62)
 Временните дъмпингови маржове, изразени като процент от цената CIF граница на Съюза, без платено мито, са следните:
 Дружество
 Временен дъмпингов марж
 POSCO
 22,8 %
 Всички други дружества
 22,8 %
 3.3. Китайска народна република
 (63)
 Двама производители износители, Baosteel и WISCO, оказаха съдействие на разследването, като те съставляват близо 100 % от общия износ за ЕС. И двете дружества са изнасяли за ЕС чрез свързани вносители в Съюза.
 (64)
 Нито един от оказалите съдействие производители износители от КНР не поиска третиране като дружество, работещо в условията на пазарна икономика. Поради това нормалната стойност беше определена въз основа на цената или на конструираната стойност в трета държава с пазарна икономика („държава аналог“) в съответствие с


text:
член 2, параграф 7, буква а) от основния регламент.
 3.3.1. Държава аналог
 (65)
 В известието за започване Комисията уведоми заинтересованите страни, че предвижда да използва Република Корея като подходяща държава аналог, и ги прикани да представят коментарите си. Една от страните изказа твърдението, че Корея не би била подходяща държава аналог и предложи вместо нея Русия.
 (66)
 Руският вътрешен пазар е сравнително затворен и на него доминира една-единствена група производител. Пазарният дял на вноса е много малък (под 5 % през 2013 г.), като в Русия вносът на GOES се облага с вносно мито (5 %). Освен това видът/марката на руската GOES не е съпоставима с китайския износ на GOES за Съюза. Поради това Русия не беше счетена за подходяща държава аналог.
 (67)
 Както е посочено в известието за започване, Комисията провери също така дали евентуално някоя от другите засегнати държави или някоя друга трета държава с пазарна икономика не би могла да представлява подходяща държава аналог. Съгласно информацията, с която разполага Комисията, единствените държави, които освен засегнатите държави произвеждат GOES, са Бразилия и Индия.
 (68)
 И в Бразилия, и в Индия има само по един производител на GOES, като всеки от тях произвежда видове на продукта, които не са съпоставими с видовете, произвеждани и изнасяни от оказалите съдействие производители износители в КНР. Освен това и в двете държави вносът на GOES се облага с вносно мито, като Индия по-специално е предимно държава вносител, чието собствено производство е пренебрежимо малко. Поради това нито Бразилия, нито Индия бяха счетени за подходящи държави аналог.
 (69)
 По отношение на Япония и САЩ при проверката се установи, че и на двата пазара доминират местни производители, а количествата на вноса са малки. Поради това и японският, и американският вътрешен пазар могат да бъдат считани за сравнително затворени за конкуренция.
 (70)
 Що се отнася до Корея, вътрешният пазар за GOES е сравнително отворен, като вносът заема сравнително голям пазарен дял (над 20 % през 2013 г.). Корейският производител е голям производител, който реализира големи количества на вътрешния и на експортния пазар. Той произвежда видове на сходния продукт, подобни на видовете на изнасяните за Съюза от китайските производители. Вносът на GOES от Съюза, КНР и Япония не се облага с мито.
 (71)
 Комисията стигна на този етап от процедурата до заключението, че Република Корея е най-подходящата държава аналог съгласно член 2, параграф 7, буква а) от основния регламент.
 3.3.2. Нормална стойност
 (72)
 Както е посочено по-горе (съображение 64), нормалната стойност за двамата производители износители от КНР беше определена въз основа на цената или на конструираната нормална стойност в държавата аналог — в случая Корея — в съответствие с член 2, параграф 7, буква а) от основния регламент.
 3.3.3. Експортна цена
 (73)
 Производителите износители са изнасяли за Съюза чрез търговци и вносители, намиращи се и в КНР, и в Съюза.
 (74)
 Поради това експортната цена беше определена въз основа на цената, на която внесеният продукт е бил за първи път препродаден на независими клиенти в Съюза, в съответствие с член 2, параграф 9 от основния регламент. В този


text:
случай цената беше коригирана, за да се отразят всички разходи, направени между вноса и препродажбата, включително разходите за реализация, общите и административните разходи, както и печалбата на несвързания вносител.
 3.3.4. Сравнение
 (75)
 Комисията сравни нормалната стойност, установена в държавата аналог, и експортната цена на производителите износители в КНР на базата на цена франко завода.
 (76)
 Един от видовете на продукта на един производител износител няма свое съответствие сред видовете, произвеждани от корейския производител. Липсата на съответствие се дължи на загубите в серомагнитната сърцевина при конкретния вид на продукта. В този случай експортната цена беше сравнена с нормалната стойност на най-близкия вид на продукта, при който има съвпадение на всички характеристики, а при загубите в серомагнитната сърцевина стойностите са възможно най-близките.
 (77)
 Когато това беше оправдано от необходимостта да се гарантира обективно сравнение, нормалната стойност и/или експортната цена бяха коригирани за разликите, отразяващи се на сравнимостта на цените, в съответствие с член 2, параграф 10 от основния регламент. Направените корекции бяха за транспорт, обслужване на кредити, обработка и товарене, опаковка и банкови такси.
 (78)
 Нормалната стойност беше коригирана, за да се гарантира, че тя е изразена при едно и също равнище на данъчно облагане като експортната цена, тъй като част от ДДС, с който е обложен износът на GOES от КНР, не е бил възстановяван на засегнатите дружества по време на РП.
 3.3.5. Дъмпингови маржове
 (79)
 За всеки от оказалите съдействие производители износители Комисията сравни среднопретеглената нормална стойност за всеки вид на сходния продукт в държавата аналог със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент.
 (80)
 Въз основа на отговорите в попълнените от тях въпросници Комисията установи, че двете дружества са свързани поради наличието на общи собственици.
 (81)
 Поради това за двете дружества беше определен един дъмпингов марж въз основа на среднопретеглената стойност на техните два индивидуални дъмпингови маржа.
 (82)
 Степента на съдействие беше висока, тъй като вносът на оказалите съдействие производители износители обхваща близо 100 % от общия износ от КНР за Съюза по време на разследвания период. Въз основа на това Комисията определи приложимия за цялата държава дъмпингов марж на равнището на дъмпинговия марж, определен за двамата съдействащи производители износители. Временните дъмпингови маржове, изразени като процент от цената CIF граница на Съюза без платено мито, са следните:
 Дружество
 Временен дъмпингов марж
 Baoshan Iron & Steel Co., Ltd and Wuhan Iron and Steel Company Limited
 28,7 %
 Всички други дружества
 28,7 %
 3.4. Япония
 (83)
 По време на разследвания период в Япония е имало двама производители износители — JFE Steel Corporation и Nippon Steel & Sumitomo Metal One Corporation. Двамата производители износители оказаха съдействие. Продажбите за пазара на Съюза на единия от производителите износители са реализирани чрез търговец от Япония. Другият производител износител е изнасял за Съюза главно непреработени (ненарязани) рулони, които са били допълнително обработвани (нарязвани) от свързания с него субект в Съюза. Същият производител износител е внасял също така разглеждания продукт чрез свързан вносител в Съюза. На вътрешния пазар и двамата производители износители са


text:
продавали разглеждания продукт и пряко, и чрез несвързани търговци.
 3.4.1. Нормална стойност
 (84)
 Въз основа на общата методология, описана в точка 3.1.1 по-горе, Комисията установи, че за един от производителите износители нито един от видовете на продукта, продавани на вътрешния пазар, не е бил представителен по смисъла на член 2, параграф 2 от основния регламент. Поради това за този производител износител нормалната стойност беше конструирана за всички видове на продукта.
 (85)
 За другия производител износител Комисията установи, че повече от половината видове на продукта, продавани за износ за Съюза, могат да бъдат съпоставени с представителни продажби на вътрешния пазар на същите видове на продукта. Поради това за тези видове на продукта в съответствие с общата методология за изчисляването на нормалната стойност беше използвана действителната цена, при която са реализирани продажбите на вътрешния пазар. За останалите видове на продукта нормалната стойност беше конструирана.
 3.4.2. Експортна цена
 (86)
 Един от производителите износители е продавал разглеждания продукт за износ за Съюза чрез несвързан търговец в Япония. Поради това експортната цена беше определена въз основа на реално платените или подлежащи на плащане експортни цени в съответствие с член 2, параграф 8 от основния регламент. За да бъде установена CIF стойността на износа, бяха използвани проверени данни на несвързания търговец.
 (87)
 Другият производител износител е продавал разглеждания продукт чрез свързани търговци в Съюза. Болшинството от видовете на продукта обаче не са препродавани във вида, в който са внасяни, тъй като са преминавали по-нататъшна обработка (нарязване) при свързан субект. Поради това Комисията установи експортната цена на непреработените (ненарязани) рулони от вноса в съответствие с член 2, параграф 9 от основния регламент, като коригира цената, на която внесеният продукт е препродаден за първи път на независими клиенти в Съюза, за всички разходи, направени между момента на вноса и препродажбата, включително разходите за обработка в Съюза, надлежно коригирани за загубите в теглото в процеса на нарязване, разходите за реализация, общите и административните разходи и печалбата, с цел да бъде получена обратно цената на необработените (ненарязани) рулони. Поради липсата на друг разумен ориентир беше използвано равнището на печалба на един от несвързаните вносители.
 (88)
 За видовете на продукта, продавани във вида, в който са внесени, чрез свързан вносител, т.е. без по-нататъшна обработка в Съюза, експортната цена беше установена в съответствие с член 2, параграф 9 от основния регламент, като цената, на която внесеният продукт е препродаден за първи път на независими клиенти в Съюза, беше коригирана за всички разходи, направени между момента на вноса и препродажбата, включително разходите за реализация, общите и административните разходи, както и печалбата на несвързания вносител.
 3.4.3. Сравнение
 (89)
 Комисията сравни нормалната стойност и експортната цена на производителите износители на базата на цена франко завода.
 (90)
 Когато това бе обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на цените и тяхната сравнимост, в съответствие с член 2, параграф 10 от основния регламент. Бяха направени корекции за комисиони, разходи за транспорт, обслужване на кредити, банкови такси, обработка и товарене и опаковане.
 (91)
 Производителят износител се